ONEE บวก 4% ลั่นปีนี้ล้างขาดทุนสะสม 1.2 พันล้านเกลี้ยง-เล็งจ่ายปันผลปี 65
ONEE บวก 4% ลั่นปีนี้ล้างขาดทุนสะสม 1.2 พันล้านเกลี้ยง-พร้อมจ่ายปันผลปี 65 มั่นใจไตรมาส 4 ฟื้นตัว หลังคลายล็อกดาวน์ถ่ายทำรายการ-ละครได้
ONEE บวก 4% ลั่นปีนี้ล้างขาดทุนสะสม 1.2 พันล้านเกลี้ยง-พร้อมจ่ายปันผลปี 65 มั่นใจไตรมาส 4 ฟื้นตัว หลังคลายล็อกดาวน์ถ่ายทำรายการ-ละครได้
2 ธ.ค. 2564

ผู้สื่อข่าวรายงานว่า วันนี้ (2 ธ.ค. 64) ราคาหุ้นขอบริษัท เดอะ วัน เอ็นเตอร์ไพรส์ จำกัด (มหาชน) หรือ ONEE โดย ณ เวลา 15:48 น. อยู่ที่ระดับ 10.40 บาท เพิ่มขึ้น 0.40 บาท หรือ 4.00% ทำจุดสูงสุดที่ 10.50 บาท และต่ำสุด 9.85 บาท ด้วยมูลค่าซื้อขาย 162.19 ล้านบาท

โดยก่อนหน้านี้(7พ.ย.64)นายถกลเกียรติ วีรวรรณ ประธานเจ้าหน้าที่บริหารกลุ่ม  ONEE  เปิดเผยว่า บริษัทจะนำเงินที่ได้จากการระดมทุนไปใช้ตามวัตถุประสงค์ที่ได้แจ้งแก่นักลงทุน โดยแบ่งเป็น 2 ส่วนหลัก คือ 1. ชำระหนี้เงินกู้สถาบันการเงิน จากการเข้าซื้อกิจการกลุ่ม GMMCH จำนวน 2,200 ล้านบาท และจะเหลือเพียงหนี้ระยะยาวราว 1,000 ล้านบาท ที่ใช้คืนตามวาระ ส่งผลให้หนี้สินต่อทุน (D/E) หลังการชำระหนี้ระยะสั้นแล้วเหลือ 0.22 เท่า จากปัจจุบันอยู่ที่ 1.3 เท่า
2.ลงทุนพัฒนาศักยภาพการผลิตรายการและเพิ่มงบประมาณผลิตรายการ 530 ล้านบาท ภายในปี 2567 แบ่งเป็น การลงทุนพัฒนาด้านการผลิตคอนเทนต์ เช่น การสร้างสตูดิโอเพิ่มในพื้นที่เดิมของ ACT-Studio ที่มีเนื้อที่ 30 ไร่ เพื่อให้มีพื้นที่ในการถ่ายทำคอนเทนต์มากขึ้น จัดซื้อกล้องใหม่ พัฒนาระบบคอมพิวเตอร์กราฟิก เป็นต้น รวมทั้งลงทุนขยายคอนเทนต์บน OTT Platform (การให้บริการเนื้อหาสื่อรายการโทรทัศน์ ภาพยนตร์ วิดีโอ ผ่านโครงข่ายอินเทอร์เน็ตที่ผู้ให้บริการไม่ได้เป็นเจ้าของโครงข่ายอินเทอร์เน็ต เช่น YouTube, Line TV, Netflix  และระบบสารสนเทศ (IT) วงเงินประมาณ 30 ล้านบาท
ทั้งนี้ในช่วงที่เหลือของปี 2564 จะทำการผลิตคอนเทนต์ใหม่ ๆ มากขึ้น หลังจากรัฐบาลได้คลายมาตรการล็อกดาวน์ ส่งผลให้สามารถถ่ายทำรายการและละครได้แล้ว โดยผลการดำเนินงานช่วงไตรมาส 4/2564 (ต.ค.-ธ.ค. 2564) จะดีกว่าไตรมาส 3/2564 (ก.ค.-ก.ย. 2564) แน่นอน ซึ่งขณะนี้เรตติ้งช่อง ONE31 เริ่มกลับมาแล้ว โดยอยู่ในระดับ TOP 3 ของช่วงเวลายอดนิยม (ไพรม์ไทม์) ส่งผลให้รายได้จากค่าโฆษณาฟื้นตัว โดยปัจจุบันมีอัตราการใช้พื้นที่สื่อโทรทัศน์ 2 ช่อง คือ ONE31 และ GMM25 ที่ 70-80% ขณะที่ ONEE ได้เพิ่มค่าโฆษณาต่อนาที ทำให้รายได้เติบโตต่อเนื่องในช่วง 3 ปีที่ผ่านมา
นอกจากนี้ประเมินว่ารายได้จากคอนเทนต์วิทยุจะเริ่มกลับมาฟื้นตัวดีขึ้นด้วย โดยในส่วนวิทยุ Green Wave FM 106.5 MHz ซึ่งล่าสุดสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) มีนโยบายจะเปิดประมูลนั้น ONEE จะเข้าร่วมประมูลด้วยแน่นอน เพราะคอนเทนต์ทางวิทยุยังสร้างรายได้ที่ดีต่อ ONEE  แต่หากสุดท้ายแล้ว ONEE อาจต้องเปลี่ยนคลื่นความถี่ของ Green Wave ก็มั่นใจว่าจะไม่ส่งผลกระทบต่อจำนวนผู้ฟัง เพราะที่ผ่านมา ONEE เคยเปลี่ยนคลื่นความถี่หลายครั้ง และพบว่าไม่มีผลกระทบต่อการรับฟังในการย้ายคลื่นใหม่
ด้านนายระฟ้า ดำรงชัยธรรม ประธานเจ้าหน้าที่การตลาดกลุ่ม ONEE เปิดเผยว่า แผนการดำเนินงานในปี 2565 นั้น ONEE ยังคงมุ่งเน้นการพัฒนาคอนเทนต์ที่มีอยู่เดิมให้แข็งแรงมากขึ้น พร้อมพัฒนาคอนเทนต์ใหม่ ๆ อีกจำนวนมาก รวมทั้งการพัฒนาคอนเทนต์ผ่านช่องทาง OTT platform ที่จะมีมากขึ้นเช่นกัน  และขณะนี้ ONEE มีการพูดคุยกับพันธมิตรต่างประเทศ ซึ่งเป็นบริษัทโปรดักชั่นระดับสากล เพื่อมาผลิตคอนเทนต์ร่วมกัน แต่ปัจจุบันยังไม่ได้มีการลงนามในสัญญาใด ๆ จึงยังไม่ขอเปิดเผยรายละเอียด คาดว่าจะมีความชัดเจนและมีผลงานให้ได้รับชมในปี 2565 แน่นอน
โดย สัดส่วนรายได้ของ ONEE ในช่วง 3-5 ปีจากนี้ จะปรับรูปแบบ จากปัจจุบันที่มีรายได้จากการขายพื้นที่สื่อโฆษณาโทรทัศน์อยู่ที่ 48% ของรายได้รวม รองลงมา คือช่องทางออนไลน์ 20% และตลาดต่างประเทศ 3-5% ปรับเป็นโทรทัศน์ 45% ออนไลน์ 25-28% และตลาดต่างประเทศ 7-10% โดยตั้งเป้าหมายรายได้รวมโตเฉลี่ยไม่ต่ำกว่าปีละ 10%
อย่างไรก็ตามพบว่าในช่วงครึ่งปีแรก (ม.ค.-มิ.ย. 2564) ของปี 2564 ONEE มีรายได้รวมแล้ว 2,782.6 ล้านบาท เพิ่มขึ้น 29.8% จากช่วงเดียวกันของปีก่อน แต่ช่วงครึ่งปีหลังนี้ (ก.ค.-ธ.ค. 2564) รายได้จะชะลอตัว เนื่องจากไตรมาส 3/2564 ยังคงได้รับผลกระทบจากการแพร่ระบาดของไวรัสโควิด-19 อย่างรุนแรง และเพิ่งเริ่มผ่อนคลายลงในไตรมาส 4/2564 ดังนั้นรายได้ในไตรมาส 3/2564 จะทรงตัวใกล้เคียงกับช่วงเดียวกันของปีก่อน แต่จากการบริหารต้นทุนอย่างมีประสิทธิภาพ ทำให้กำไรเติบโตกว่าปีก่อน ส่วนไตรมาส 4/2564 ทั้งรายได้และกำไรจะปรับตัวดีขึ้นมากจากช่วงเดียวกันของปีก่อน
นายอรรณพ เสนะสุทธิพันธุ์ ประธานเจ้าหน้าที่การเงินกลุ่ม ONEE เปิดเผยว่า ONEE มีนโยบายการจ่ายปันผลไม่ต่ำกว่า 40% ของกำไรสุทธิ ซึ่งประเมินว่าในปี 2564 ONEE จะสามารถล้างขาดทุนสะสมที่มีอยู่ 1,200 ล้านบาทได้หมด และสามารถเริ่มจ่ายปันผลได้ในปี 2565